Петроније Шишо је био знаменити златиборски хајдучки старјешина током Српске револуције. Прије Првог српског устанка био је обичан златиборски хајдук, а чим је почео устанак, придружио се устаницима, и Милош Обреновић, који је тада био заповједник војске за ову област, додијелио му је звање бимбаше - једног од старјешина златиборских устаника. Предање каже да је он по поријеклу био Шуљагић, из села Драглице на Златибору , али су га Турци ошишали, па је прозван Шишо, а његови потомци и данас су у овом златиборском селу Драглици у засеоку Шишаковићима. По једној другој причи, он се сам пошишао из револта према Турцима. Шишићи из Мокре Горе такође тврде да су Шишови потомци.